CELEX: 32022R0931
Language: ro
Date: 2022-03-23 00:00:00
Title: Regulamentul delegat (UE) 2022/931 al Comisiei din 23 martie 2022 de completare a Regulamentului (UE) 2017/625 al Parlamentului European și al Consiliului prin stabilirea unor norme privind efectuarea controalelor oficiale în ceea ce privește contaminanții din produsele alimentare (Text cu relevanță pentru SEE)

17.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 162/7
               
            
         REGULAMENTUL DELEGAT (UE) 2022/931 AL COMISIEI
         din 23 martie 2022
         de completare a Regulamentului (UE) 2017/625 al Parlamentului European și al Consiliului prin stabilirea unor norme privind efectuarea controalelor oficiale în ceea ce privește contaminanții din produsele alimentare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 19 alineatul (2) litera (a),
         întrucât:
         
                     (1)
                  
                  
                     Regulamentul (UE) 2017/625 stabilește norme pentru efectuarea controalelor oficiale și a altor activități oficiale de către autoritățile competente ale statelor membre în vederea verificării conformității cu legislația Uniunii privind produsele alimentare și siguranța alimentară. Articolul 109 din regulamentul respectiv prevede obligația statelor membre de a asigura faptul că autoritățile competente efectuează controale oficiale pe baza unui plan de control național multianual (multi-annual national control plan – MANCP). În plus, Regulamentul (UE) 2017/625 precizează conținutul general al MANCP, solicită statelor membre să prevadă în MANCP-ul lor controale oficiale privind contaminanții din produsele alimentare și, în acest sens, abilitează Comisia să stabilească cerințe specifice pentru efectuarea controalelor oficiale, inclusiv, dacă este cazul, gama de eșantioane și etapa de producție, prelucrare și distribuție în care urmează să fie prelevate eșantioanele.
                  
               
                     (2)
                  
                  
                     Regulamentul (UE) 2017/625 a abrogat Directiva 96/23/CE a Consiliului (2), care a prevăzut măsuri de monitorizare a anumitor substanțe, inclusiv contaminanți, prezente în animalele vii și în produsele de origine animală și a stabilit în mod specific în domeniul său de aplicare cerințe privind planurile de monitorizare ale statelor membre pentru detectarea reziduurilor sau a substanțelor. Cu toate acestea, Regulamentul (UE) 2017/625 nu include toate măsurile prevăzute în directiva respectivă sau în actele adoptate de Comisie pe baza ei. Prezentul regulament, împreună cu Regulamentul de punere în aplicare (UE) 2022/932 al Comisiei (3) vizează, prin urmare, asigurarea continuității normelor Directivei 96/23/CE în ceea ce privește conținutul MANCP și pregătirea acestuia, precum și gama de eșantioane și stadiul de producție, prelucrare și distribuție în care urmează să fie prelevate eșantioanele în ceea ce privește contaminanții din produsele alimentare, în cadrul Regulamentului (UE) 2017/625.
                  
               
                     (3)
                  
                  
                     Cu toate acestea, în conformitate cu articolul 19 din Regulamentul (UE) 2017/625, care se referă în mod cuprinzător la contaminanții din produsele alimentare, este adecvat ca prezentul regulament să se aplice și controalelor oficiale necesare pentru detectarea prezenței tuturor contaminanților care intră în domeniul de aplicare al Regulamentului (CEE) nr. 315/93 al Consiliului (4). Prin urmare, este necesar ca prezentul regulament să se aplice controalelor oficiale necesare pentru a detecta prezența în produsele alimentare a contaminanților pentru care legislația Uniunii stabilește niveluri maxime sau alte niveluri de reglementare care impun sau declanșează acțiuni din partea autorităților competente.
                  
               
                     (4)
                  
                  
                     Se poate considera că prezența mercurului în alimente are loc din cauza contaminării mediului din moment ce pesticidele care conțin mercur sunt interzise în Uniune de peste treizeci de ani. Prin urmare, este necesar ca prezentul regulament să cuprindă și controalele oficiale care vizează nivelurile maxime de compuși de mercur stabilite în Regulamentul (CE) nr. 396/2005 al Parlamentului European și al Consiliului (5), în Directiva 2006/125/CE a Comisiei (6), în Regulamentul delegat (UE) 2016/127 al Comisiei (7) și în Regulamentul delegat (UE) 2016/128 al Comisiei (8), în locul normelor specifice referitoare la controalele care vizează reziduurile de pesticide.
                  
               
                     (5)
                  
                  
                     Pentru a asigura faptul că controalele oficiale sunt vizate în mod eficient în toate statele membre, este adecvat să se stabilească norme privind combinațiile de contaminanți sau grupurile de contaminanți și grupurile de mărfuri care urmează să fie eșantionate de statele membre și strategia de eșantionare, inclusiv criteriile care trebuie utilizate pentru definirea conținutului planurilor lor și efectuarea controalelor oficiale aferente.
                  
               
                     (6)
                  
                  
                     Prin urmare, este adecvat să se completeze articolul 19 alineatul (1) din Regulamentul (UE) 2017/625 prin stabilirea unor norme pentru efectuarea controalelor oficiale în ceea ce privește contaminanții din produsele alimentare.
                  
               
                     (7)
                  
                  
                     Articolul 150 alineatul (1) din Regulamentul (UE) 2017/625 stabilește o perioadă de tranziție care obligă statele membre să efectueze controale oficiale în conformitate cu Directiva 96/23/CE până la 14 decembrie 2022. Articolul 19 alineatul (1) din Regulamentul (UE) 2017/625 prevede că controalele oficiale menite să verifice conformitatea cu normele privind produselor alimentare și siguranța produselor alimentare, precum și hrana pentru animale și siguranța hranei pentru animale trebuie să includă controale oficiale privind substanțe relevante, inclusiv substanțele care urmează să fie utilizate în materialele care intră în contact cu produsele alimentare, contaminanții, substanțele neautorizate, interzise și nedorite a căror utilizare sau prezență pe plante de cultură sau animale sau pentru a produce sau prelucra produse alimentare sau hrană pentru animale poate avea ca rezultat reziduuri ale respectivelor substanțe în produsele alimentare sau în hrana pentru animale. Cu toate acestea, întrucât ultimele planuri de monitorizare adoptate de statele membre în temeiul Directivei 96/23/CE se vor aplica anului 2022 și, prin urmare, ulterior datei de 14 decembrie 2022, este adecvat ca prezentul regulament să se aplice de la 1 ianuarie 2023,
                  
               ADOPTĂ PREZENTUL REGULAMENT:
         
            Articolul 1
            În sensul prezentului regulament se aplică definiția termenului „contaminant” de la articolul 1 alineatul (1) paragraful al doilea din Regulamentul (CEE) nr. 315/93.
         
         
            Articolul 2
            Statele membre controlează prezența contaminanților în produsele alimentare în conformitate cu anexa I.
            Statele membre adoptă o strategie de eșantionare în conformitate cu criteriile stabilite în anexa II.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 martie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Directiva 96/23/CE a Consiliului din 29 aprilie 1996 privind măsurile de monitorizare a anumitor substanțe și reziduuri ale acestora în animale vii și în produse și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (JO L 125, 23.5.1996, p. 10).
         
            (3)  Regulamentul de punere în aplicare (UE) 2022/932 al Comisiei din 9 iunie 2022 privind modalitățile practice uniforme pentru efectuarea controalelor oficiale în ceea ce privește contaminanții din produsele alimentare, conținutul suplimentar specific al planurilor de control naționale multianuale și modalitățile suplimentare specifice pentru pregătirea acestora (a se vedea pagina 13 din prezentul Jurnal Oficial).
         
            (4)  Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (JO L 37, 13.2.1993, p. 1).
         
            (5)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).
         
            (6)  Directiva 2006/125/CE a Comisiei din 5 decembrie 2006 privind preparatele pe bază de cereale și alimentele pentru copii destinate sugarilor și copiilor de vârstă mică (JO L 339, 6.12.2006, p. 16).
         
            (7)  Regulamentul delegat (UE) 2016/127 al Comisiei din 25 septembrie 2015 de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informarea pentru formulele de început și formulele de continuare și în ceea ce privește cerințele privind informațiile privitoare la alimentația sugarilor și a copiilor de vârstă mică (JO L 25, 2.2.2016, p. 1).
         
            (8)  Regulamentul delegat (UE) 2016/128 al Comisiei din 25 septembrie 2015 de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informarea aplicabile alimentelor destinate unor scopuri medicale speciale (JO L 25, 2.2.2016, p. 30).
      
      
         
            ANEXA I
            Norme pentru selectarea combinației specifice de contaminanți sau grupuri de contaminanți și grupuri de mărfuri
            
               1.   
               Statele membre controlează următoarele combinații de contaminanți sau grupuri de contaminanți din următoarele grupuri de mărfuri:
               
                           Grupuri de mărfuri
                        
                        
                           Poluanți organici persistenți halogenați
                        
                        
                           Metale
                        
                        
                           Micotoxine
                        
                        
                           Alți contaminanți
                        
                     
                           Carne neprelucrată de bovine, ovine și caprine (inclusiv organe comestibile)
                        
                        
                           x
                        
                        
                           x
                        
                        
                            
                        
                        
                           x
                        
                     
                           Carne neprelucrată de porcine (inclusiv organe comestibile)
                        
                        
                           x
                        
                        
                           x
                        
                        
                            
                        
                        
                           x
                        
                     
                           Carne neprelucrată de ecvine (inclusiv organe comestibile)
                        
                        
                            
                        
                        
                           x
                        
                        
                            
                        
                        
                           x
                        
                     
                           Carne neprelucrată de pasăre (inclusiv organe comestibile)
                        
                        
                           x
                        
                        
                           x
                        
                        
                            
                        
                        
                           x
                        
                     
                           Carne neprelucrată de la alte animale terestre de crescătorie (*) (inclusiv organe comestibile)
                        
                        
                            
                        
                        
                           x
                        
                        
                            
                        
                        
                            
                        
                     
                           Lapte crud de bovine, ovine și caprine
                        
                        
                           x
                        
                        
                           x
                        
                        
                           x
                        
                        
                           x
                        
                     
                           Ouă proaspete de găină și alte ouă
                        
                        
                           x
                        
                        
                           x
                        
                        
                            
                        
                        
                           x
                        
                     
                           Miere
                        
                        
                            
                        
                        
                           x
                        
                        
                            
                        
                        
                           x
                        
                     
                           Produse pescărești neprelucrate (**) (cu excepția crustaceelor)
                        
                        
                           x
                        
                        
                           x
                        
                        
                            
                        
                        
                           x
                        
                     
                           Crustacee și moluște bivalve
                        
                        
                           x
                        
                        
                           x
                        
                        
                            
                        
                        
                           x
                        
                     
                           Grăsimi și uleiuri animale și marine
                        
                        
                           x
                        
                        
                           x
                        
                        
                            
                        
                        
                           x
                        
                     
                           Produse prelucrate de origine animală (***)
                           
                        
                        
                           x
                        
                        
                           x
                        
                        
                            
                        
                        
                           x
                        
                     
            
               2.   
               
                  Statele membre iau în considerare toate combinațiile de contaminanți sau grupuri de contaminanți și grupuri de mărfuri pentru produsele alimentare de origine neanimală pentru care sunt stabilite niveluri maxime sau alte niveluri de reglementare în temeiul legislației Uniunii.
               
            
            
               3.   
               Fiecare stat membru ia în considerare următoarele criterii pentru selectarea combinațiilor specifice de contaminanți sau de grupuri de contaminanți și grupuri de mărfuri care urmează să fie controlate:
               
                           (a)
                        
                        
                           frecvența detectării neconformității în eșantioanele statului membru, în eșantioanele altor state membre sau în eșantioanele țărilor terțe, în special atunci când sunt raportate în cadrul Sistemului de alertă rapidă pentru alimente și furaje sau al Sistemului de asistență și cooperare administrativă;
                        
                     
                           (b)
                        
                        
                           disponibilitatea unor metode de laborator și a unor standarde analitice adecvate;
                        
                     
                           (c)
                        
                        
                           riscul posibil pentru consumatori sau pentru anumite grupuri de populație care rezultă din consumul de contaminanți prezenți în produsele alimentare, luând în considerare informațiile relevante disponibile de la Autoritatea Europeană pentru Siguranța Alimentară sau, în absența unor astfel de informații, din alte surse de informații, cum ar fi publicațiile științifice sau evaluările naționale ale riscurilor;
                        
                     
                           (d)
                        
                        
                           datele privind consumul (modele de expunere alimentară);
                        
                     
                           (e)
                        
                        
                           în ceea ce privește alimentele care intră în sfera de cuprindere a planului de control pentru alimentele de origine animală care intră în Uniune, astfel cum se menționează la articolul 5 din Regulamentul (UE) 2022/932, se iau în considerare și următoarele criterii, dacă sunt disponibile:
                           
                                       (i)
                                    
                                    
                                       rezultatele controalelor efectuate de Comisie în țări terțe;
                                    
                                 
                                       (ii)
                                    
                                    
                                       orice informație care pune sub semnul întrebării fiabilitatea garanțiilor privind conformitatea produselor alimentare importate cu normele Uniunii;
                                    
                                 
                                       (iii)
                                    
                                    
                                       informații privind vigilența sporită.
                                    
                                 
                     
            
               (*)  Alte animale terestre de crescătorie, astfel cum sunt definite la rubrica 1017000 din partea A anexei I la Regulamentul (CE) nr. 396/2005.
            
               (**)  Produse pescărești, astfel cum sunt definite în Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
            
               (***)  Produse prelucrate, astfel cum sunt definite în Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).
         
      
      
         
            ANEXA II
            Criterii pentru strategia de eșantionare
            
               1.   
               Pentru fiecare operator din sectorul alimentar care urmează să fie controlat, statul membru ia în considerare următoarele criterii pentru selectarea tipului de produse alimentare care urmează să fie controlate:
               
                           (a)
                        
                        
                           istoricul de neconformitate;
                        
                     
                           (b)
                        
                        
                           deficiențe în analizare riscurilor și identificarea punctelor critice de control, precum și în aplicarea autocontroalelor aferente;
                        
                     
                           (c)
                        
                        
                           deficiențe în ceea ce privește păstrarea evidențelor conform cerințelor definite în secțiunea III a părții A din anexa I la Regulamentul (CE) nr. 852/2004;
                        
                     
                           (d)
                        
                        
                           eșantionarea reprezentativă indiferent de dimensiunea operatorului din sectorul alimentar;
                        
                     
                           (e)
                        
                        
                           situații emergente (schimbări ale tipurilor de consum, dezastre naturale sau probleme economice care cauzează schimbări în lanțurile comerciale ale produselor alimentare, etc.).
                        
                     
            
               2.   
               Fiecare stat membru ia în considerare următoarele criterii pentru selectarea abatoarelor, a unităților de tranșare, a unităților pentru producția de lapte, a unităților de producție și de introducere pe piață a produselor pescărești și a celor de acvacultură, a unităților pentru miere și ouă și a centrelor de ambalare a ouălor:
               
                           (a)
                        
                        
                           criteriile menționate la punctul 3 din anexa I și la punctul 1 din prezenta anexă;
                        
                     
                           (b)
                        
                        
                           ponderea unităților respective din volumul total de producție al statului membru al abatoarelor, al unităților de tranșare, al unităților de producție a laptelui, al unităților de producție și de introducere pe piață a produselor pescărești și a celor de acvacultură, al unităților pentru miere și ouă și al centrelor de ambalare a ouălor;
                        
                     
                           (c)
                        
                        
                           originea relevantă a animalelor sacrificate, a laptelui, a produselor de acvacultură, a mierii și a ouălor.
                        
                     
            
               3.   
               
                  La prelevarea probelor, se depun eforturi pentru a se evita prelevarea multiplă de probe de la un operator din sectorul alimentar, cu excepția cazului în care operatorul a fost identificat pe baza criteriilor incluse la punctul 1 sau a fost pusă la dispoziție o justificare corespunzătoare în planul de control. Se asigură respectarea frecvenței planificate a controalelor.
               
            
            
               4.   
               
                  În ceea ce privește produsele alimentare care intră în sfera de cuprindere a planului de control pentru produsele alimentare introduse pe piața Uniunii, astfel cum se prevede la articolul 4 din Regulamentul (UE) 2022/932, eșantionarea se efectuează pentru produsele alimentare introduse pe piață și pentru cele destinate introducerii pe piață (etapa primară, creșterea în aer liber, abatoare, în timpul prelucrării, al depozitării sau al vânzării produselor alimentare etc.).